暮春聯句九首  其五
作者：許月卿
朝代：宋

paragraphs: 我似濂溪拙，人嗤凝式風。
天連千障合，水可四溟通。
我友二三子，他年十八公。
逍遥吟弄趣，灑落霽光胸。
傲睨芸香裏，醉眠花影中。
文章解遷史，詩律更涪翁。
與酒交逾密，爲花謀必忠。
鶴琴清夜警，鶑燕暮春訌。
冰釋契杜預，露晞詢鞏豐。
幾能知至至，學貴不同同。
山水清音有，園林勝事窮。